  Туспуктэм: Глазкар администрацилэн пресс-службаез Майя Бывальцева Глазкарын улӥсь Быдӟым Атыкай ожысь ветеран Раиса Гавриловна Павлова 25-тӥ куартолэзе 100 арес тырмонзэ пусйиз. Со сярысь кар администрацилэн пресс-службаез ивортӥз. Быдӟым тылож кутскыку, Раисалы 19 арес вал. Соку нылмурт Оренбургын улӥз, отысен поездэн толэзьлэзь кема Астрахане, служба нуон интыяз, мынӥз. Ожмаськонзэ Чехословакиын йылпумъяз. Раиса Гавриловна Отечественной войны I степени орденэн, «За победу над Германией» медален, Горд кизили орденэн пусъемын. 1952-тӥ арын егит кышномурт Глазкаре вуиз, партилэн кар комитетысьтыз политика ёзэтаз ужаз. 1962-тӥ арын Механикая чупчи заводэ ужаны пыриз но пенсие потытозяз режимной ёзэтын валтӥсь инспектор луыса тыршиз. Ветеранэз юбилееныз ӟечкыланы вуылӥзы Глазкарлэн тӧроез Сергей Коновалов но Механикая чупчи заводлэн кивалтӥсез Сергей Чинейкин. « Раиса Гавриловаен ӧжытсэ 110 аресозь улыны вераським. Со кылкутонэз вала, тыршоз. Вот со глазкаръёслы адӟем карымон луысал! » Сергей Коновалов, Глазкарлэн тӧроез Тодэ вайытом, оштолэзе 100 арес тырмиз Дэбесын улӥсь ожысь ветеранлы Мария Егоровна Фроловалы. Черкогуртын солы сӥзем сквер кылдытӥзы. Тегъёс: Мерлык ветеранъёс Глазкар Удмуртия  